钦定古今图书集成/明伦汇编/官常典/第175卷 > 《赐陈敬瑄太尉铁券文》乐明龟
## 钦定古今图书集成/明伦汇编/官常典/第175卷 > 《赐陈敬瑄太尉铁券文》乐明龟

维中和三年岁次癸卯十月甲午朔十六日己酉，皇
帝赐功臣剑南西州节度副大使、管内观察处置统
辖近界诸蛮及西山八国云南安抚制置指挥诸道
兵马供军等使、开府仪同三司、太尉、兼中书令、成都
尹、上柱国、颍川郡食邑三千户、食实封四百户陈敬
瑄《铁券》曰：“烹巨龟者，鼎大于沧海；斩长鲸者，剑倚于”
青天。既立异勋，勉膺殊宠。李晟免其十死，子仪成其
九功。镂以金镛，赐其铁契。后来继者，岂在他人。岁寒
知松柏之心，国难见忠贞之节。五山镇地，一柱擎天。
气压乾坤，量含宇宙。自居环卫，出拥旌幢。论清政而
水镜无光，吐赤城而朝霞失色。手持玉节，身镇锦城。
扶乾纲则万国安心，组坤维则百蛮绕指，三川饮化，
一境归仁。朕以税驾褒斜，省方邛蜀，匍匐而来迎凤
辇，驱驰而速建龙宫。百辟来朝，万方入贡。夏禹涂山
之会，未盛于斯；汉高沛国之欢，无以过此。戮阡能疾
如剪草，除莠昇易若焚巢，不让武侯之勋，无愧文翁
之化。海东献款，云南披诚，九谷丰澄，三农务盛，济赡
军国，拯接朝廷。内竭“家财，外罄公帑，千官感惠，一国
推功。今则巨猾奔逃，神州克复，将归上国，即别成都，
致朕身安。由卿忠荩，前封公爵，后赐郡王，询于众情，
未惬群望。今赐卿铁券，赦其十死，望泰山而立誓，指
黄河以为盟。山无尽时，河无竭日”，君君臣臣，父父子
子，永远贵昌，并皆如此。